CELEX: E2013J0007
Language: el
Date: 2013-04-16 00:00:00
Title: Απόφαση του Δικαστηρίου, της 16ης Δεκεμβρίου 2013 , στην υπόθεση E-7/13 — Creditinfo Lánstraust hf. κατά της Υπηρεσίας Μητρώων της Ισλανδίας και του ισλανδικού κράτους (Οδηγία 2003/98/ΕΚ σχετικά με την περαιτέρω χρήση πληροφοριών του δημόσιου τομέα — Αρχές που διέπουν τη χρέωση — Διαφάνεια — Έννοια του κόστους — Ανάγκες αυτοχρηματοδότησης)

19.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/33
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 16ης Δεκεμβρίου 2013
   στην υπόθεση E-7/13
   Creditinfo Lánstraust hf. κατά της Υπηρεσίας Μητρώων της Ισλανδίας και του ισλανδικού κράτους
   (Οδηγία 2003/98/ΕΚ σχετικά με την περαιτέρω χρήση πληροφοριών του δημόσιου τομέα — Αρχές που διέπουν τη χρέωση — Διαφάνεια — Έννοια του κόστους — Ανάγκες αυτοχρηματοδότησης)
   (2015/C 92/07)
   Στην υπόθεση E-7/13, Creditinfo Lánstraust hf. κατά της Υπηρεσίας Μητρώων της Ισλανδίας και του ισλανδικού κράτους – ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, η οποία υποβλήθηκε από το Πρωτοδικείο του Ρέικιαβικ (Héraðsdómur Reykjavíkur) σχετικά με την ερμηνεία της οδηγίας 2003/98/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την περαιτέρω χρήση πληροφοριών του δημόσιου τομέα, το Δικαστήριο, αποτελούμενο από τον Carl Baudenbacher, πρόεδρο και τους Per Christiansen (εισηγητή δικαστή) και Páll Hreinsson, δικαστές, εξέδωσε απόφαση, στις 16 Δεκεμβρίου 2013, το διατακτικό της οποίας έχει ως εξής:
   
               1.
            
            
               Σύμφωνα με τα άρθρα 6 και 7 της οδηγίας 2003/98/ΕΚ, εφόσον χρεώνονται τέλη για την περαιτέρω χρήση πληροφοριών του δημόσιου τομέα, υπάρχει υποχρέωση να γίνεται ουσιαστική εξέταση κατά τον χρόνο καθορισμού του τέλους. Η εξέταση πρέπει να καταδεικνύει ότι το συνολικό έσοδο από τα εν λόγω τέλη δεν υπερβαίνει το κόστος συλλογής, παραγωγής, αναπαραγωγής και διάδοσης των εγγράφων, πλέον μιας εύλογης απόδοσης της επένδυσης. Αν οι σχετικοί με την εκτέλεση του υπολογισμού παράγοντες είναι αβέβαιοι, πρέπει τουλάχιστον να γίνεται εκτίμηση. Ωστόσο, η βάση υπολογισμού των τελών πρέπει να διατίθεται μόνο κατόπιν αίτησης. Ο κανόνας αυτός ισχύει ανεξαρτήτως αν το τέλος καθορίζεται στη νομοθεσία, από την αρμόδια δημόσια αρχή ή με άλλο τρόπο.
            
         
               2.
            
            
               Όταν καθορίζεται το κόστος, σύμφωνα με το άρθρο 6 της οδηγίας, μπορεί να λαμβάνεται υπόψη το κόστος με το οποίο επιβαρύνθηκε ο φορέας του δημοσίου τομέα όσον αφορά την αρχική συλλογή και παραγωγή των οικείων εγγράφων. Σε αυτή την περίπτωση, τυχόν έσοδο που προκύπτει εν προκειμένω, για παράδειγμα τέλη ή φόροι όπως τα τέλη χαρτοσήμου, τα οποία μειώνουν ή συμψηφίζουν το εν λόγω κόστος, πρέπει επίσης να λαμβάνονται υπόψη.
            
         
               3.
            
            
               Οι ανάγκες αυτοχρηματοδότησης των φορέων του δημόσιου τομέα μπορούν να λαμβάνονται υπόψη κατά τον καθορισμό του κόστους σύμφωνα με το άρθρο 6 της οδηγίας. Αυτό ισχύει στον βαθμό που λαμβάνονται υπόψη μόνο τα στοιχεία κόστους, συμπεριλαμβανομένης μιας εύλογης απόδοσης της επένδυσης, τα οποία συνδέονται με την αναγκαία για την περαιτέρω χρήση επεξεργασία των εγγράφων και αναφέρονται στο άρθρο 6.